Geen borgtog vir twee wat glo donkies afslagArgieffoto uit die Under the Skin-verslag van die Donkey Sanctuary in die Verenigde Koninkryk Twee persone wat in hegtenis geneem is nadat 35 donkies se velle afgeslag is, het in die hof verskyn en bly in aanhouding, het die dierebeskermingsvereniging (DBV) Dinsdag gesê. Morena Kimanu Dlomo en Lati Makatso se aansoek om borgtog is Maandag in die Sani-landdroshof van die hand gewys. “Hulle moet weer op 6 Februarie in die hof verskyn op aanklag van dieremishandeling wat deur die NDBV kragtens die Wet op Dierebeskerming aanhangig gemaak is,” het die organisasie in ŉ verklaring gesê. Altesaam 35 donkies is in ŉ kraal op ŉ stuk grond agt km van die grens tussen KwaZulu-Natal en Lesotho in die Twin Springs-gebied gevind waar hulle velle afgeslag is. “Volgens bewyse op die toneel was die slagting gruwelik. Dit wil voorkom of die donkies geïmmobiliseer is met ŉ instrument, waarna hul velle afgeslag is, waarskynlik terwyl hulle nog by hul bewussyn was. Dit sou ŉ stadige en uiters pynvolle dood gewees het,” het die DBV bygevoeg. Die ondersoek in die gebied duur voort. Berigte is ontvang dat daar nog donkies in die gebied kan wees wat in gevaar is. “Daar is dae lank tevergeefs gesoek. Dit is ŉ groot, bergagtige gebied,” aldus die verklaring. “Dit is duidelik dat die aanvraag na donkievelle, vermoedelik vir medisinale doeleindes, in ons land voortduur, en dit het nou na afgeleë dele versprei en moontlik ook Lesotho. Personeel van die NDBV en Sani-DBV het met grensbeamptes van Lesotho vergader om hulle van die situasie in te lig.” Daar word wêreldwyd stappe gedoen teen die kwessie van donkies wat vir hul velle afgeslag word vir die Chinese ejiao-handel (donkievelle wat vir medisinale doeleindes gebruik word). Dié inisiatief word gelei deur die Donkey Sanctuary in die Verenigde Koninkryk. “Die NDBV doen ŉ beroep op almal wat omgee om die aanbevelings te ondersteun op die Donkey Sanctuary-webwerf. Meer besonderhede op die NDBV se webwerf en Facebook-blad oor die “Under the Skin”-veldtog.